**1 DIN 10 ROMÂNI ARE DIABET ZAHARAT.**

**CÂT ȘI CE ȘTIU CEILALȚI 9 DESPRE ACEASTĂ AFECȚIUNE?**

**CUNOAȘTE-ȚI APROAPELE – UN STUDIU SOCIOLOGIC DESPRE PERCEPȚIILE ROMÂNILOR CU PRIVIRE LA DIABETUL ZAHARAT TIP 2**

**București, 16 septembrie 2020**

**În perioada iulie – august 2020, Forumul Român de Diabet a comisionat ISense Solutions să deruleze un studiu sociologic despre percepțiile românilor cu privire la diabetul zaharat tip 2, una din cele mai grave și răspândite afecțiuni din România. La îngrijorările legate de incidența și complicațiile diabetului zaharat s-a adăugat și impactul recent al pandemiei asupra persoanelor cu diabet zaharat:** acesteasunt mai predispuse la a face forme mai severe ale COVID - 19 din cauza fluctuațiilor glicemice (hiperglicemia poate favoriza înmulțirea virusului) și a prezenței complicațiilor diabetului zaharat. **10% dintre pacienții cu diabet zaharat și Covid-19 decedează într-o săptămână de la internarea în spital, iar 20% au nevoie de un ventilator pentru a respira, potrivit unui studiu realizat la Universitatea din Nantes.**[[1]](#footnote-1)

“*Rezultatele acestui studiu arată, în primul rând, că în România populația nu conștientizează gravitatea diabetului zaharat tip 2 și cât de importantă este prevenția. În absența informării corecte cu privire la cauze și măsuri de prevenție ale bolii dar și ale complicațiilor acesteia, diabetul zaharat va fi în continuare cea mai răspândită boală cronică*”, a precizat Prof. Univ. Dr. Romulus Timar, președintele Societății Române de Diabet, Nutriție și Boli Metabolice.

* **Potrivit acestui studiu reprezentativ pentru populația urbană cu vârsta între 25 și 45 de ani, diabetul zaharat nu pare că-i sperie prea mult pe români, deși este o afecțiune foarte răspândită și extrem de gravă (clasată de repondenți pe locul 6 din 10)**
* **55% din repondenți sunt familiari cu mecanismul care declanșează diabetul zaharat tip 2**
* **Majoritatea românilor din mediul urban menționează consumul de zahăr ca element determinant în apariția diabetului zaharat tip 2, și, totodată, renunțarea la zahăr ca principala măsură de prevenție**
* **Majoritatea românilor din mediul urban consideră sedentarismul printre cei mai importanți factori de risc care favorizează apariția diabetului zaharat, în condițiile în care 45% dintre repondenți se declară ca fiind sedentari**
* **31% din populația intervievată declară că și-a verificat glicemia ”acum mai mult de un an” sau nu a făcut această analiză niciodată**
* **25% dintre românii din mediul urban au afirmat, în mod eronat, că diabetul zaharat se poate vindeca și doar 3 din 5 cunosc care este organul a cărui funcționare deficitară duce la diabet zaharat (pancreasul)**
* **Profilul eșantionului populațional investigat justifică îngrijorările legate de riscurile ridicate de declanșare a diabetului zaharat tip 2 în rândul populației din România: 45% dintre repondenți se declară sedentari iar 52% sunt obezi sau supraponderali**

**CU DIABETUL NU TE JOCI**

* 1 din 10 români are diabet zaharat, iar 3 din 10 români au prediabet
* În România sunt 823.000 de pacienți înregistrați cu diabet zaharat tip 2 care se tratează prin Programul Național de Diabet Zaharat
* 7 din 10 români au ajuns pentru prima oară la medic în stadii avansate ale bolii cu complicații deja instalate
* Anual, jumătate dintre persoanele cu diabet zaharat sunt spitalizate din cauza complicațiilor: risc de orbire, complicații cardiovasculare, insuficiență cardiacă, complicații renale, amputări la nivelul membrelor inferioare etc.

**Studiul de față urmărește să vadă cum poziționează repondenții diabetul zaharat tip 2 în ierarhia bolilor grave, dar și în ce măsură cunosc cauzele, simptomele, efectele, impactul acestei boli asupra calității vieții și măsurile de prevenție pe care ar trebui să le ia.**

**CARE SUNT BOLILE CARE SPERIE ROMÂNII?**

**Deși este o afecțiune foarte răspândită și gravă, diabetul zaharat nu pare că-i sperie prea mult pe români. În ierarhia lor de valori, majoritatea repondenților consideră cancerul drept cea mai gravă boală, urmată de HIV/SIDA, în timp ce diabetul zaharat se situează pe locul 6 (din 10), după tuberculoza pulmonară și înaintea hepatitei. Clasamentul făcut de repondenți reprezintă atât o proiecție emoțională asupra afecțiunilor respective, cât și una determinată de ”zgomotul” mediatic mai consistent din jurul acestora.**

**CÂT DE BINE CUNOSC ROMÂNII CAUZELE CARE DECLANȘEAZĂ DIABETUL ZAHARAT TIP 2?**

Stresul – boala vedetă a secolului XXI - și consumul excesiv de zahăr - sunt identificate de majoritatea românilor drept factori favorizanți ai diabetului zaharat tip 2. **55% dintre repondenți sunt familiari cu mecanismul real care declanșează diabetul zaharat tip 2:** **boala se dezvoltă atunci când organismul devine rezistent la insulină și pancreasul nu mai produce suficientă insulină.**

**VIAȚA LA RISC DE DIABET ZAHARAT**

**Răspunsurile pe care le dau românii cu privire la factorii de risc care favorizează apariția diabetului zaharat sunt aproape de adevăr: majoritatea (86%) plasează supraponderalitatea și factorul genetic (81%) pe locuri fruntașe în clasamentul factorilor de risc, urmate de sedentarism (76%) și înaintarea în vârstă (45%). Prezența hipertensiunii arteriale – un factor de risc important – este valorizată doar de 37% dintre aceștia.**

**Consumul excesiv de zahăr a fost, încă o dată, identificat ca element determinant al diabetului zaharat tip 2 (80%), în defavoarea conceptelor mai cuprinzătoare și corecte de ”alimentație nesănătoasă” și ”stil de viață nesănătos”. Și atunci când sunt întrebați cum pot preveni apariția diabetului zaharat tip 2, pe locul întâi (92%) menționează ”dieta sănătoasă”, iar 72% menționează renunțarea la zahăr.**

**LA TEORIE STĂM BINE**

**Cu toate că majoritatea românilor consideră sedentarismul printre principalii factori de risc care favorizează apariția diabetului zaharat tip 2, 45% din intervievați se declară sedentari, deși aparțin unor grupe de vârstă teoretic active (25 – 45 ani). Aceeași contradicție există și în cazul supraponderalității: 86% dintre repondenții studiului o consideră factor agravant în declanșarea diabetului zaharat tip 2, în contextul în care 52% dintre aceștia sunt obezi sau supraponderali.**

**GLICEMIA BUNĂ TRECE PRIMEJDIA REA**

Diabetul zaharat este o boală care se caracterizează printr-un nivel crescut al glicemiei.

70% dintre repondenți înțeleg importanța verificării glicemiei ca modalitate de prevenire a diabetului zaharat tip 2, dar 31% din populația intervievată declară că și-a verificat glicemia ”acum mai mult de un an” sau nu a făcut această analiză niciodată, cu toate că este inclusă în setul de analize de bază, iar 23% dintre tinerii de 25-35 de ani intervievați nu știu care e valoarea normală a glicemiei. De ce este importantă **determinarea glicemiei din sânge, ca primă opțiune** a medicilor în diagnosticarea prediabetului și a diabetului zaharat? Dacă la două determinări în zile diferite valorile glicemiei depășesc 126 mg/dl, medicii pot pune diagnosticul de diabet zaharat tip 2.

**CIFRELE VORBESC**

Datele prezentate mai sus au fost culese pe un eșantion de 608 persoane, reprezentativ la nivel urban pentru populația cu vârste între 25-45 ani, cu acces la internet și are un grad de eroare de +/-3.96%.

Analiza acestui eșantion a relevat o realitate interesantă în privința **diabetului zaharat tip 2:** 63% din repondenți nu suferă de diabet zaharat, dar 45% cunosc pe cineva cu diabet zaharat, în timp ce 5% sunt diagnosticați cu diabet zaharat, cu toate că, cel puțin teoretic, nu se află în grupa de risc pentru diabetul zaharat tip 2.

**Totodată, studiul a funcționat și ca un instrument de evaluare a riscurilor de diabet zaharat în rândul celor intervievați**. Repondenții au oferit informații despre greutatea și înălțimea lor, existența hipertensiunii arteriale, gradul de activitate fizică și antecedentele de diabet zaharat în rândul rudelor de gradul I. Astfel, la o proporție dintre bărbați și femei de 50% și o vârstă medie de 35,4 ani, **45% dintre aceștia se declară sedentari, 52% sunt obezi sau supraponderali. Totodată, 8% dintre repondenți au fost diagnosticați cu hipertensiune arterială, iar 30% au rude de gradul I care suferă de diabet zaharat.**

Studiul se înscrie într-un efort amplu al Forumului Român de Diabet de creștere a nivelului de conștientizare a acestei condiții medicale extrem de severe.

**DIABETUL ZAHARAT TIP 2 POATE FI PREVENIT PRIN EFORTURILE FIECĂRUIA DINTRE NOI**

**70% dintre români consideră, în mod corect, că diabetul zaharat tip 2 poate fi prevenit în principal prin dietă sănătoasă, stil de viață activ, controlul greutății corporale, limitarea alimentelor procesate, a alcoolului și tutunului.**

**Acest procent trebuie citit doar ca o victorie de etapă, urmând ca prin campanii de conștientizare și eforturi conjugate, să fie ”recuperat” și restul de 30% din români.**

\*\*\*

**Forumul Român pentru Diabet** este o platformă de colaborare care reunește pe toți cei interesați de prevenția, diagnosticarea și managementul integrat al diabetului zaharat, inclusiv Societatea Română de Diabet, Nutriție și Boli Metabolice alături de Federația Română de Diabet, Nutriție și Boli Metabolice. Inițiativa se alătură celei similare create la nivelul Federației Europene a Industriilor și Asociațiilor Farmaceutice și Forumului European al Diabetului.

**iSense Solutions - The Modern Consumer Company** folosește cele mai recente tehnologii de sondare a consumatorului modern din România. Compania a fost fondată de Traian Năstase și Andrei Cânda, specialiști cu peste 15 ani de experiență în domeniul cercetării de piață și cu o expertiză academică solidă, fiind doctori în Sociologie, respectiv Marketing. Mai multe informații puteți găsi pe [www.isensesolutions.ro](http://www.isensesolutions.ro), [www.researchromania.ro](http://www.researchromania.ro) și [www.sensecommunities.com](http://www.sensecommunities.com).

*Persoană de contact: Alin Iliescu (*[*alin.iliescu@pointpa.ro*](mailto:alin.iliescu@pointpa.ro)*) – 0725.932.333*

1. <https://www.eurekalert.org/pub_releases/2020-05/d-fso052820.php> [↑](#footnote-ref-1)